Overgangen fra sommertid til vintertid har skabt problemer for Nets. 34.000 gange er der blevet trukket dobbelt op på kreditkorttransaktioner

Er du blevet berørt af Nets' fejl, så hører vi gerne fra dig. Tip os på 1224@eb.dk eller sms/mms på 1224 (alm. takst)

Siden 1980 har det været et faktum, at vi skifter fra sommertid til vintertid i slutningen af oktober.

Alligevel skabte den ekstra time natten til søndag store problemer for NETS, og omkring 34.000 gange fik danskere trukket det dobbelte på deres kreditkort-transaktioner.

Det bekræfter Nets' pressechef Søren Winge over for Ekstra Bladet.

- Det er korrekt, at vi i forbindelse med overgangen til vintertid oplevede, at vi ved en fejl gennemførte omkring 34.000 transaktioner dobbelt. Vi registrerede fejlen i går og påbegyndte at føre transaktioner tilbage med det samme, siger Søren Winge til Ekstra Bladet.

Beklageligt

Ifølge pressechefen drejer det sig kun om transaktioner lavet på internationale kort såsom VISA-kort og Mastercard.

- Jeg har ikke helt svaret på, hvad der er sket. Men der er ingen tvivl om, at overgangen fra sommertid til vintertid har udløst den her fejl, siger Søren Winge til Ekstra Bladet.

Artiklen fortsætter under billedet

(Foto: Jens Dresling/POLFOTO)

Nets har fortsat intet overblik over, hvor mange penge, som det drejer sig om.

- Men det er vigtigt at understrege, at folk med almindelige danske dankort ikke er blevet berørt, siger Søren Winge

Sådan forholder du dig

Ifølge Nets vil folk allerede i morgen opleve, at de får pengene tilbage på deres konto, hvis alt går efter planen.

- Først og fremmest vil jeg sige, at det selvfølgelig er beklageligt for de berørte. Ikke kun for kortholderne, men også for forretningerne, der kan og vil få spørgsmål for kunde.

- Hvad skal man så gøre, hvis man har fået trukket det dobbelte beløb?

- Man skal sådan set bare forholde sig i ro. Forstået på den måde, at vi løser det fra centralt hold. De fleste penge vil være tilbage i morgen, afhængigt af hvor hurtigt det slår igennem på de enkelte kontos, siger Søren Winge.

Samtidig oplyser han, at det ikke nytter noget at kontakte hverken banken eller den forretning, hvor man er blevet trukket det.

- Vi sørger for, at de bliver ført tilbage, og vi har et godt billede af, hvilke transaktioner, det drejer sig om, siger Søren Winge.

Er du blevet berørt af Nets' fejl, så hører vi gerne fra dig. Tip os på 1224@eb.dk eller sms/mms på 1224 (alm. takst)